《初九日夜月下闻蛙此物得水悦乐故鸣心事与农》
宋代·舒岳祥

平田展明湖，密林含宿雾。
整冠对明月，天眼实汝顾。
那敢醉謼号，袒跣纵箕踞。
清心听鸣蛙，胜与俗子语。
青秧插已齐，决瘊沟底度。
忧乐在晴雨，将非为私故。
斯言乃知音，旁人自不喻。
侠兹适无事，泯然离好恶。
坐久天西倾，汝鸣余睡去。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。